**Povzetek revizijskega poročila *Pravilnost dela poslovanja Občine Radlje ob Dravi***

Računsko sodišče je revidiralo *pravilnost poslovanja Občine Radlje ob Dravi* *v letu 2018 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja*. Cilj revizije je bil izrek mnenja o pravilnosti poslovanja Občine Radlje ob Dravi v letu 2018 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Občine Radlje ob Dravi v letu 2018 izreklo *negativno mnenje*, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna za leto 2018 niso popolne; v splošnem in posebnem delu zaključnega računa proračuna občine za leto 2018 ni prikazala indeksa med realiziranim in sprejetim proračunom preteklega leta; obrazložitev splošnega dela zaključnega računa proračuna za leto 2018 in poročilo o doseženih ciljih in rezultatih nista popolna; poročilo o izvrševanju proračuna v prvem polletju 2018 ni popolno in je bilo občinskim svetnikom posredovano prepozno; izplačala je več sredstev, kot jih je imela načrtovanih na proračunskih postavkah;
* pri plačilu obveznosti iz proračuna ni upoštevala zakonskih plačilnih rokov; po poteku roka za plačilo kupnine kupca ni pozvala k izpolnitvi obveznosti; ni vzpostavila sistema spremljanja prevzetih obveznosti v breme proračunov prihodnjih let;
* sklenila je 2 prodajni pogodbi in pogodbo o dodelitvi sredstev z izvajalcem kulturnega programa v vrednosti nad 10.000 EUR brez DDV, ne da bi vanje vključila protikorupcijsko klavzulo; v 8 primerih prodaje oziroma menjave nepremičnega premoženja, v 1 primeru oddaje premoženja v brezplačno uporabo in v pogodbi za ustanovitev stavbne pravice ni imenovala skrbnika pravnega posla oziroma ga ni določila v pogodbi;
* oddala je poslovni prostor v brezplačno uporabo, čeprav za to niso bili izpolnjeni pogoji; obremenjevanje stvarnega premoženja je vezala na prodajo istega premoženja isti stranki, za kar ni imela podlage v predpisih; določila je višino najemnine v neskladju z določili Pravilnika o oddajanju poslovnih prostorov in zemljišč v najem in določanju najemnin v lasti Občine Radlje ob Dravi;
* k pogodbi o brezplačni uporabi poslovnega prostora ni sklenila aneksa, s katerim bi določila višino najemnine; najemnino za oddajo poslovnih prostorov v najem je določila v neskladju s Pravilnikom o oddajanju zemljišč in poslovnih prostorov v lasti Občine Radlje ob Dravi v najem;
* v 2 primerih oddaje premoženja v brezplačno uporabo na svoji spletni strani ni objavila namere o oddaji stvarnega premoženja v brezplačno uporabo; parkirna mesta je oddala v brezplačno uporabo za nedoločen čas; sklenila je pogodbo o ustanovitvi stavbne pravice, čeprav ustanovitev stavbne pravice ni bila vključena v Letni načrt razpolaganja z nepremičnim premoženjem občine za leto 2018;
* ni izvajala nadzora nad poslovanjem javnega zavoda glede sklepanja najemnih pogodb z uporabniki prostorov zdravstvenega doma ter ni zagotovila popolnega in pravočasnega pobiranja prejemkov proračuna iz svoje pristojnosti ter izločanja teh prejemkov v proračun;
* javno dostopnih informacij javnega značaja iz 6 sklenjenih pogodb z izvajalci storitev prevozov učencev osnovne šole in 2 aneksov k pogodbi za izvedbo javnega naročila ni objavila na portalu javnih naročil;
* objava javnega razpisa na področju športa ni vsebovala vseh obveznih sestavnih delov; Športnemu društvu Radlje ob Dravi je dodelila 2.433 EUR sredstev, pri čemer ni upoštevala zakonsko predpisanih meril (sredstva je izplačala v letu 2019), Športni zvezi Radlje ob Dravi je poleg sredstev, dodeljenih na podlagi javnega razpisa na področju športa, z neposredno pogodbo dodelila in izplačala sredstva v skupnem znesku 9.182 EUR, ne da bi prej izvedla javni razpis; Športnemu društvu Radlje ob Dravi je izplačala 5.206 EUR po poteku obdobja, ki je bilo določeno v pogodbi za izplačilo sredstev;
* 3 izvajalcem kulturnih programov je dodelila sredstva v skupnem znesku 5.320 EUR (2 izvajalcema je v letu 2018 izplačala sredstva v skupnem znesku 3.320 EUR), ne da bi prej izvedla javni razpis oziroma javni poziv in ne da bi sklenila pogodbe o dodelitvi sredstev;
* objava javnega razpisa in razpisna dokumentacija za sofinanciranje programov drugih društev in organizacij nista vsebovali vseh obveznih sestavin;
* v svetovni splet ni posredovala vseh dokumentov iz javnih razpisov na področju športa, kulture in programov drugih društev in organizacij;
* z odplačilom dolga in blagovnih kreditov je v letu 2018 za 14,1 odstotne točke oziroma 824.996 EUR presegla zakonsko dovoljeno mejo odplačil;
* s sklenitvijo pogodbe, s katero se je dogovorila za obročno plačilo odkupa lastništva telovadnice, se je dolgoročno zadolžila, ne da bi zadolžitev načrtovala v odloku o proračunu (odplačila v letu 2018 v znesku 732.192 EUR) in ne da bi upoštevala predpisane postopke zadolževanja občin;
* s sklenitvijo dogovorov o poplačilu obveznosti v skupnem znesku 229.883 EUR (izplačila v letu 2018 v skupnem znesku 59.938 EUR) se je zadolžila pri gospodarskih družbah zasebnega prava;
* v odloku o proračunu za leto 2018 ni določila obsega zadolževanja pravnih oseb javnega sektorja na ravni občine; s sklenitvijo dogovorov o obročnem plačilu obveznosti se je zadolžila za tekoče odhodke v skupnem znesku 60.304 EUR (izplačila v letu 2018 v skupnem znesku 24.591 EUR);
* s sklenitvijo dogovorov o obročnem plačilu obveznosti se je dolgoročno zadolžila v skupnem znesku 229.883 EUR (izplačila v letu 2018 v skupnem znesku 24.591 EUR), ne da bi upoštevala postopke zadolževanja občin;
* s sklenitvijo dogovorov o obročnem plačilu obveznosti je prevzela dodatno obveznost za plačilo provizij za opravljene storitve (izplačila v letu 2018 v skupnem znesku 6.868 EUR), pri čemer ni upoštevala načela gospodarnosti; ni v celoti izvajala nadzora nad zadolževanjem pravnih oseb javnega sektorja na ravni občine;
* Ministrstvu za finance ni poročala o vseh pravnih poslih, ki po vsebini pomenijo zadolžitev občine; od pravnih oseb javnega sektorja na ravni občine, katerih ustanoviteljica oziroma soustanoviteljica je, ni pridobila podatkov o stanju njihove zadolženosti;
* ni sprejela odloka, s katerim bi določila način izvajanja nalog, ki jih je prenesla na krajevne skupnosti; ni spremljala poslovanja krajevnih skupnosti oziroma izvrševanja njihovih finančnih načrtov;
* s sklenitvijo pogodbe za vodenje proračuna in financ za 10 mesecev, kljub temu da gre za ponavljajočo se in dlje časa trajajočo storitev, se je izognila uporabi Zakona o javnem naročanju (izplačila v letu 2018 v znesku 24.671 EUR);
* izvajalcu je za vodenje proračuna in financ plačala dodatna dela, ki po vsebini sodijo v obseg storitev, ki jih za občino v skladu s pogodbo opravlja izvajalec (izplačila v letu 2018 v znesku 759 EUR);
* v obdobju od sklenitve pogodbe o vodenju računovodstva in financ v letu 2012 do konca leta 2018 ni preverjala razmer na trgu; v letu 2018 ni imela sklenjene veljavne pogodbe za izvajanje finančnega in poslovnega svetovanja (izplačila v letu 2018 v znesku 3.660 EUR); ni zagotovila neodvisnega preverjanja sistemov finančnega poslovodenja (menedžmenta) in kontrol ter svetovanja poslovodstvu za izboljšanje njihove učinkovitosti (izplačila v letu 2018 v znesku 4.026 EUR); plačala je 8.977 EUR potnih stroškov za uporabo zasebnega vozila župana v službene namene, čeprav obračuni potnih stroškov za službene poti župana ne predstavljajo verodostojne knjigovodske listine.

Računsko sodišče je Občini Radlje ob Dravi podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 31. avgusta 2020